पाएं अपने शहर की ताज़ा ख़बरें और फ्री ई-पेपरडाउनलोड करें
जमशेदपुर। एक गांव, आठ साथी, सोच एक-इरादा एक। सभी 25-30 वर्ष के और अलग-अलग जगह काम करने वाले। कमाई कम, लेकिन हौसला ऊंचा। गांव को बुलंदी पर ले जाने का। घर-घर शिक्षा की अलख जगाने का। इस मिशन को पूरा करने के लिए वे सरकारी तंत्र पर आश्रित नहीं, बल्कि खुद के भरोसे पर बढ़ चुके हैं आगे।
युवाओं के अभियान का असर गांव में दिखने लगा है। ये नायक हैं जमशेदपुर प्रखंड स्थित गदड़ा गांव के, जो शिक्षा के बलबूते ग्रामीणों को नई राह दिखा रहे हैं। गांव में भी बदलाव की हवा बहने लगी है। परिवर्तन की बयार बहाने वाले युवाओं में लखीकांत महतो, बबलू महतो, भरत बहादुर, सत्यवान महतो, विश्वनाथ महतो, पंकज पंडित, अरुण साहू व अरूपानंद महतो शामिल हैं। गाँव वाले अब इन्हें ही असली वीर मानने लगे हैं।
युवकों ने लगभग पांच माह पहले 16 दिसंबर 2012 को गदड़ा भूमिज टोला स्थित पंचायत भवन में एक स्कूल भी खोला है, नाम है बाल शिक्षा निकेतन। स्कूल में बच्चों से फीस नहीं ली जाती, कॉपी-पुस्तक समेत तमाम पठन-पाठन की सामग्री भी नि:शुल्क उपलब्ध कराई जाती है। इन सारी चीजों में होनेवाली खर्च का इंतजाम युवाओं की टोली करती है। इसके लिए स्कूल की संचालन समिति बनाई गई है, जिसके अध्यक्ष लखीकांत महतो हैं। युवाओं की पहल से आर्थिक रूप से कमजोर लोग, जो बच्चों को पढ़ा पाने में सक्षम नहीं है, उनके घर के छोटे-छोटे बच्चों के हाथों में कॉपी-किताब दिखने लगी हैं।
एक नजर
स्कूल का नाम : बाल शिक्षा निकेतन, गदड़ा
कब से शुरू : 16 दिसंबर 2012
कहां : भूमिज टोला स्थित पंचायत भवन, गदड़ा
संचालन : गांव के आठ युवकों द्वारा
शिक्षक : एक, इसके अलावा आठों युवक भी खाली समय में पढ़ाते हैं
मैं जब समिति के सदस्यों से मिली, तो उनके विचारों को जानकर काफी प्रभावित हुई और शिक्षा के अभियान में खुद बढ़-चढ़ कर हिस्सा लेने का संकल्प लिया। मैं प्रतिदिन दो घंटे बच्चों को पढ़ाती हूं। - पूजा कुमारी, शिक्षिका।
शहरी क्षेत्र में अनेक स्कूल और कोचिंग सेंटर हैं, जहां बच्चों को उच्च और अच्छी शिक्षा मिलती है। लेकिन, ग्रामीण क्षेत्र में अब भी बच्चे शिक्षा से दूर हैं। गरीब बच्चे तो उच्च शिक्षा ले ही नहीं पाते। ऐसे में हम सभी साथियों ने तय किया है कि गांव के बच्चों को शिक्षित किया जाए। इस अभियान में आने वाले खर्च का इंतजाम भी हमलोग अपने स्तर पर करते हैं। - लखीकांत महतो, अध्यक्ष, स्कूल समिति।
एकता में ताकत : सबकुछ सामान्य हो गया
लखीकांत व उनके साथियों के अनुसार, एकता में बहुत ताकत होती है। स्कूल के संचालन को लेकर शुरुआती दौर में वे उलझन में थे, लेकिन बेहतर तालमेल से सबकुछ सामान्य हो गया है। वे अपनी कमाई का एक हिस्सा स्कूल व बच्चों की आवश्यकताओं पर खर्च करते हैं।
> संकल्प : आर्थिक रूप से कमजोर बच्चों को शिक्षित करना और गांव को विकसित बनाना।
> संचालन : गदड़ा स्थित पंचायत भवन में तल रहे स्कूल में मुख्य भूमिका निभा रहीं हैं पूजा कुमारी। वे को-ऑपरेटिव कॉलेज में बीएससी पार्ट-1 की छात्रा हैं। स्कूल में पढ़ाने के एवज में सिर्फ 500 रुपए लेती हैं, वह भी समिति के सदस्यों के जोर देने पर। समिति के सदस्य भी बच्चों को पढ़ाते हैं।
ऐसे आया विचार और खेल-खेल में खुल गया विद्यालय। आगे की स्लाइड पर -
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mai_Deva mag_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn